Ferjesambandet Skudeneshavn–Mekjarvik

Se også Skudeneshavn–Kvitsøy–MekjarvikSkudeneshavn–Mekjarvik var et ferjesamband på riksvei 47 og før 1992 riksvei 14 over Skudenesfjorden og Kvitsøyfjorden mellom Karmøy og Randaberg kommuner. Overfarten fra Skudeneshavn til Mekjarvik tok 70 minutter. Den siste tiden hadde sambandet avgang hver tredje time. I 2001 ble sambandet slått sammen med sambandet Kvitsøy–Mekjarvik til det nye sambandet Skudeneshavn–Kvitsøy–Mekjarvik. Sambandet var tidligere det ene av to hovedsamband på hovedveien mellom Stavanger og Bergen


== Historie ==
Sambandet ble åpnet i juli 1970 mellom Skudeneshavn og Stavanger med ferja MF «Skudenes». Det tok straks mye trafikk fra sambandet mellom Stavanger og Kopervik. Rederiet som sto for driften var Det Stavangerske Dampskibsselskab. Allerede i 1973 var trafikken blitt så stor at det ble satt inn en ferje til, MF «Ulsnes». Sambandet fikk mer og mer trafikk på kort tid. I 1975 kom ferje nr. 3, MF «Tungenes», og i 1977 kom ferje nr. 4, MF «Vardenes». Sambandet ble et av de største i landet. På begynnelsen av 80-tallet var alle de fire ferjene på verksted og ble forlenget.
I 1978 var den nye ferjekaien på Mekjarvik ferdig og ferjene begynte å bruke den, noe som gjorde at reisetiden ble redusert fra 80 minutter til 70 minutter. Sambandet slet alltid med kapasitetsproblmer om somrene; køene var kilometerlange på begge sider. I 1987 ble storferja, MF «Manx» satt inn, Denne ferja hadde så mange problemer og feil at Det Stavangerske Dampskibsselskab mistet sambandet fra juli 1988 til Rogaland Kystferjer som var et datterselskap av Rutelaget Askøy-Bergen. De satte inn to storferjer, MF «Stamveien» og MF «Fjordveien».
I desember 1992 sto europavei 39 Rennfast ferdig, og det nye hovedsambandet Mortavika–Arsvågen ble åpnet og overtok trafikken på hovedveien mellom vestlandsbyene. Sambandet Skudeneshavn-Mekjarvik ble «lagt ned» og et nytt ble åpnet mellom Skudeneshavn og Mortavika. Boknafjorden Ferjeselskap drev dette sambandet med den innleide ferja MF «Skutvik», som var den tidligere MF «Tungenes». Dette utløste en proteststorm, og etter kort tid ble samabndet mellom Skudeneshavn og Mekjarvik gjenopprettet, nå med Rogaland Trafikkselskap som operatør, med ferja MF «Skutvik», som var kjøpt og gitt navnet MF «Skudenes». Sambandet hadde mistet sin viktige status til Mortavika–Arsvågen, og ble nå kun trafikkert med én ferje, og det forekom bare litt kø om sommeren. Etter en stund på overtid fordi den nye ferja til det nye sambandet Skudeneshavn-Kvitsøy-Mekjarvik hadde så mange feil, ble sambandet slått sammen med sambandet Kvitsøy-Mekjarvik til det nye «trakantsambandet».


== Ferjer som har trafikkert sambandet ==
MF «Skudenes»(1) bygd: 1970, plass til 43 biler og 399 passasjerer. Etter forlengelse; plass til 57 biler. Gikk i sambandet fra 1970 til 1987.
MF «Ulsnes» bygd: 1973, plass til 55 biler og 399 passasjerer. Etter forlengelse; plass til 67 biler. Gikk i sambandet fra 1973 til 1988.
MF «Tungenes» bygd: 1975, plass til 55 biler og 399 passasjerer. Etter forlengelse; plass til 67 biler. Gikk i sambandet fra 1975 til 1987.
MF «Vardenes» bygd: 1977, plass til 64 biler og 399 passasjerer. Etter forlengelse; plass til 76 biler. Gikk i sambandet fra 1977 til 1988.
MF «Manx»/«Skudnes»(2) bygd: 1976, plass til 220 biler og 750 passasjerer. Gikk i sambandet fra 1987 til 1988.
MF «Fjordveien»(1) bygd: 1970, plass til 145 biler og 500 passasjerer. Gikk i sambandet fra 1988 til 1992.
MF «Stamveien» bygd: 1973, plass til 180 biler og 500 passasjerer. Gikk i sambandet fra 1988 til 1992.
MF «Skudenes» bygd: 1975, plass til 67 biler og 340 passasjerer. Gikk i sambandet fra 1992 til 2001. Var den siste ferja.


== Eksterne lenker ==
Fjordfaehren
Siste tur for femte gang - Artikkel fra da MF «Skudenes» tok sin siste tur for femte gang sommeren 2001 da sammenslåingen til det nye sambandet hele tiden ble utsatt. Fra Haugesunds Avis.


== Kilder ==
Fjordfaehren
Haugesunds Avis
Laugaland, Jone: Fjordabåtene, Rutebåter, ferjer og hurtigbåter i Rogaland 1955-2005, Wigestrand.